**До**

**Министерски съвет**

**С Т А Н О В И Щ Е**

**относно проекта на Закон за изменение и допълнение на Закона за горите**

Уважаеми Госпожи и Господа,

От името на природозащитните организации в Коалицията "За да остане природа в България" бихме искали да изразим становище относно публикувания на интернет-сайта за обществени консултации на Министерски съвет проект на ЗИД на Закона за горите. На първо място следва да посочим, че подкрепяме предложените мерки, доколкото те целят:

- опазването на гори върху земеделски територии;

- подобряване контрола върху превоза и складирането на добитата дървесина чрез използването на електронни устройства;

- повишаване на изискванията за придобиване на правоспособност от лицензираните лесовъди и търговците, извършващи дейности в горските територии.

В същото време считаме, че без ключови промени във философията на Закона за горите предложените мерки няма да доведат до съществено подобрение в управлението и опазването на българските гори. Предпоставка за това са високите корупционни нива в горския сектор, неефективното правораздаване, липсата на достатъчна финансова обезпеченост и независимост на горските контролни органи и размитата отговорност на участниците в дърводобивния процес.

**Във връзка с горното предлагаме следните прости и пряко приложими мерки, които да ограничат незаконните практики в горите:**

1. **Централизирана система за проследяване движението на добитата дървесина**

Предлагаме в Закона за горите да се постави изискване държавата да внедри централизирана публична електронна система за проследяване движението на добитата дървесина от гората до крайните потребители, като системата е отворена за всички контролни органи и гражданите и предоставя информация за добитата дървесина, позволителни за сеч, превозните билети и транспортните средства. Такива системи съществуват в други европейски държави, с което се гарантира максимална независимост на контрола върху дърводобивния процес. Освен това, тези системи позволяват гражданите да изискват чрез телефонно обаждане моментални проверки относно законността на дървесината, транспортирана от всяко едно превозно средство.

1. **Ограничаване износа на незаконна дървесина**

Предлагаме да се въведе изискване необработената дървесина, която е добита в държавни гори, да се изнася в чужбина единствено от държавните горски предприятия. Така упражнявайки конституционното си право на собственост държавата ще увеличи не само приходите си, но най-вече ще ограничат масовата корупционна практика незаконно, при която добитата дървесина се транспортирана от покровителстваните дърводобивни фирми и прекупвачи директно от гората към границата.

1. **Ограничаване срока на позволителните за сеч в горите**

Предлагаме срока, в който се позволява дърводобив в дадено насаждение, да се определя чрез диференциран подход съобразно обема на предвиденото ползване. Мярката цели да бъде ограничено във времето и пространството ползването в отделните насаждения, с което да се повиши ефективността на контролната дейност на горските инспектори и съответно да се намалят възможностите за широко практикувания незаконен дърводобив. Понастоящем една дърводобивна фирма може да е спечелила 10 сечища за добив на по 200 м3 в различно отдалечени насаждения, като за всяко сечище фирмата има срок от по 5-10 месеца, докато реално постижимия срок за добив на тези 200 м3 във всяко сечище може да е 1 месец и това да позволи по-ефективен контрол.

1. **Ограничаване на дейностите в горите в нощните часове**

Предлагаме по отношение на **§ 8. от ЗИД на ЗГ да се конкретизира забраната в** чл. 104 както следва: „(3) Забранява се извършването на добив на дървесина от 18:00 до 7:00 часа. Мотивите за това са, че всяко усложняване на разпоредбите води до по-трудното им прилагане. В същото време разрешеното време за добив трябва да отговаря възможно най-много на работното време на горските служители. Предлагаме тази забрана да касае и подвоза на дървесина.

1. **Конфискация на всички средства при незаконен дърводобив**

Предлагаме да се разреши конфискацията на всички средства, използвани за незаконен дърводобив и транспорт на дървесина, независимо чия собственост са тези средства. Предлагаме конфискацията да се отнася и за моторните триони на лица, които се движат в горски територии без да имат позволително за сеч и/или разрешително за моторния трион.

1. **Съгласие на всички собственици за сеч в частни имоти**

Предлагаме когато се разрешава сеч в частни гори Законът за горите да изисква нотариално заверено съгласие на всички законни собственици на съответните частни имоти, с което да се ограничи масовото изсичане на частни гори и да спрат измамите, особено когато не всички собственици на горските имоти са информирани и са дали съгласието си за сечта и ще.

1. **Продажбата на дървесина от централни складове**

Предлагаме Закона за горите да изисква добитата в държавни и общински гори да се продава не от временните складове в горите, а от централен склад и чрез електронни търгове. Така ще се пресекат възможностите за корупционни схеми водещи до незаконен дърводобив и ще се раздели дърводобива от търговията с дървесина.

**8. Премахване на възможността за дългосрочни договори за дърводобив**

С оглед на огромното обществено значение на горските ресурси предлагаме в чл. 116 от ЗГ да се премахне възможността за сключване на дългосрочни договори за възлагане на добив на дървесина и продажба на дървесина на корен, с изключение на продажбата на добита дървесина. На първо място, дългосрочните договори не решават някакъв проблем на държавата, тъй като ползването в държавните гори расте ежегодно. На второ място, дългосрочните договори на практика представляват скрити концесии, които при високите корупционни нива в държавата ще водят до още по-занижен контрол и още по-значителни злоупотреби отколкото при краткосрочните договори. Свидетелство за това е и признатата невъзможност на държавата да контролира изпълнението на концесията за ски-зона Банско в Национален парк "Пирин", проблемите с дългосрочните договори за добив в Трън и Етрополе, както и ловните концесии в Родопите, Странджа и Стара планина. Освен това, разследвания в Румъния[[1]](#footnote-1)[[2]](#footnote-2) доказва опасността от значителни злоупотреби и насърчаване на незаконния дърводобив при монополизирането на горския сектор от големи фирми, които единствено биха покрили изискванията за дългосрочни договори.

**9. Задължително използване на електронни превозни билети**

Предлагаме Законът за горите да задължи при експедицията и транспортирането на дървесина в България да се използват единствено електронни превозни билети, които да бъдат обвързани с информационната система на ИАГ. Така ще се прекрати използването на хартиените превозни билети от частните горовладелци и от търговците, което на практика позволява извършването на манипулации и представлява основно средство за "узаконяване" произхода на незаконно добитата дървесина в България.

**10.** **Създаване на административна отговорност от управителите на фирми, чиито служители извършват нарушения в горите.**

В момента основен проблем е липсата на събираемост на глобите от нарушителите, поради факта, че същите са малоимотни. В същото време фирмите, в които служат се облагодетелстват от нарушенията. Необходимо е развитие на възможността от чл.83а на ЗАНН в закона за горите по отношение нарушенията в горите, като се даде възможност на районните директори по горите да възбуждат административно наказателни производства по отношение на дружествата, които са се обогатили или биха се обогатили от нарушенията и престъпленията в горите.

**За ефективна промяна във философията на управлението и опазването на българските гори считаме за необходимо да бъдат направени и следните основни промени в Закона за горите:**

**1. Независимост на Изпълнителна Агенция по Горите**

Предлагаме отделяне на ИАГ от МЗХ, доколкото в настоящата ситуация контролиращата институция ИАГ се явява подчинена на административната институция МЗХ, която е отговорна за стопанското управление на държавните гори. Практиката показва, че тази зависимост на контролиращата институция от стопанина на държавните гори води до повсеместен политически натиск върху горските инспектори да не контролират дейността на държавните горски предприятия, които са подчинени на министъра на земеделието и храните. Единични са случаите, при които горските инспектори си "позволяват" да санкционират служители на държавното горско стопанство при установени нарушения свързани с дърводобива.

**2. Ясна отговорност на участниците в дърводобивния процес**

Предлагаме Законът за горите да вмени ясна отговорност на всички участници в дърводобивния процес при допуснатите нарушения, за да се прекрати порочния модел на размита отговорност между горските стопани (напр. държавните и общински горски стопанства, частните горовладелци и т.н.), лицензираните лесовъди на дърводобивните фирми и секачите в тези фирми. Поради тази размита отговорност (за което допринесе и промяната в чл. 108, ал. 3 през 2014 г.) най-често цялата вина за незаконния дърводобив се прехвърля на работниците, с което се прикриват истинските нарушители, които реално могат да понесат отговорност. В същото време, държавните горски служители, които до скоро бяха гръбнака на горската система в България, все повече се възприемат като търговци на дървесина, прехвърляйки често отговорността за опазването на горите на горските инспектори в РДГ.

Например в Румъния горовладелците и горските надзиратели носят материална отговорност за управляваните от тях гори, включително за допуснатите нарушения в тези гори.

**3. Финансово стимулиране на служителите по контрола и опазването на горите**

Предлагаме горските инспектори на РДГ да получават две основни заплати и допълнително материално стимулиране съобразно ефективността на контролната им дейност. В момента в резултат на финансово стимулиране лесовъдите в стопанствата получават двойно по-високи месечни приходи отколкото инспекторите.

**4. Публичност на пазарните оценки при продажба на публични гори**

Предлагаме в чл. 79, ал. 3 да се допълни изискване пазарните оценки, изготвени от независими оценители при продажбата на държавни горски имоти след промяна на предназначението им, да се публикуват на интернет-страницата на МЗХ. Това се налага с цел повишаване на прозрачността при разпореждането с държавни гори, с което да се ограничат корупционните предпоставки за манипулации при изготвянето на пазарните оценки водещи до многократно занижаване на пазарната цена, както в случая "Дюни-гейт" и др. Подробен анализ[[3]](#footnote-3) с доказателства за манипулирането на пазарните оценки при продажбата на публични имоти сме предоставили на МЗХ с вх. № 92-76/02.02.2015 г.

**5. Забрана за превишаване на средногодишното планирано ползване**

Предлагаме в чл. 104, ал. 2 от ЗГ да се уточни, че забраната за превишаване на планираното ползване не се отнася само за срока на действие на горскостопанския план или програма, а до **средногодишния размер** на планираното ползване, и то за всички видове гори. С промяната ще се премахне изкушението да се увеличава ползването в публичните гори в определени години с цел постигане на по-високи приходи и персонални възнаграждения в краткосрочен аспект, например в рамките на един управленски мандат.

**6. Повишаване на възрастта на горите при провеждане на възобновителни сечи**

Предлагаме по отношение на **§ 7. от ЗИД на ЗГ промяната в** чл. 102, т.1 да се завиши възрастта за провеждане на възобновителни сечи не на 80 г., а на 120 г. (каквато е минималната възраст за количествена зрялост на насажденията със стопански цели), като допълнително се създаде нова алинея 2, която да уточнява, че "„Конкретната възраст на насажденията, при която се провеждат възобновителните сечи се определя в зависимост от зрелостта на насажденията, която отговаря на функционалното им предназначение посочено в Областните планове за развитие на горските територии.“Мотивите за това са, че повечето гори се считат за зрели на възраст над 120 г. и не е редно законът да насърчава възобновяването на гората на по-млада възраст. В гори със защитни и специални функции зрелостта на гората може да бъде и още по-висока в зависимост от функционалното им предназначение. Това би гарантирало изпълнението на екосистемните функции на горите и би осмислило плащанията за екосистемни горски услуги.

С уважение,

Веселина Кавръкова

Програмен ръководител

на WWF Дунавско-Карпатска програма

От името на:

Асоциация на парковете в България

Българското дружество за защита на птиците

Българската фондация “Биоразнообразие”

Сдружение за дива природа – БАЛКАНИ

Сдружение за изследователски практики - Проект "Зелени закони"

1. <http://www.spiegel.de/international/europe/illegal-logging-in-romania-benefits-germany-a-1032253.html> [↑](#footnote-ref-1)
2. <http://eia-global.org/news-media/austrian-company-exposed> [↑](#footnote-ref-2)
3. <http://forthenature.org/upload/documents/2015/05/Dalavarite_s_pazarnite_ocenki_na_publichni_imoti_2015.pdf> [↑](#footnote-ref-3)